b'\n_START_ARTICLE_\nRyt\xc5\xb3 Turkestano istorija\n_START_SECTION_\nPrie\xc5\xa1istor\xc4\x97\n_START_PARAGRAPH_\nSeniausi archeologijos fiksuoti vietiniai gyventojai buvo tocharai, kuri\xc5\xb3 palaidotos mumijos randamos i\xc5\xa1 III-II t\xc5\xabkst. pr. m. e.\n_START_SECTION_\nMiestai valstyb\xc4\x97s\n_START_PARAGRAPH_\nApie III a. pr. m. e. regione susik\xc5\xabr\xc4\x97 daug miest\xc5\xb3 - valstybi\xc5\xb3, kurios pama\xc5\xbe\xc4\x97le jung\xc4\x97si \xc4\xaf prekybin\xc4\xaf tinkl\xc4\x85, ap\xc4\x97mus\xc4\xaf vis\xc4\x85 Vidurin\xc4\x99 Azij\xc4\x85. Kin\xc5\xb3 \xc5\xa1altiniai mini 36 valstybes, nuo pa\xc4\x8dios did\xc5\xbeiausios, Vusun (360 t\xc5\xabkst. gyventoj\xc5\xb3) iki ma\xc5\xbeiausi\xc5\xb3, kurias sudar\xc4\x97 vos 600 gyventoj\xc5\xb3. Tarp t\xc5\xb3 valstybi\xc5\xb3 pamin\xc4\x97tinos Loulan, Nija, Jue\xc4\x8di ir kitos.\n_START_SECTION_\nVakar\xc5\xb3 teritorijos\n_START_PARAGRAPH_\nNuo II a. pr. m. e. regionas tapo ypa\xc4\x8d \xc4\xafdomus Kinijai, kuriai jis buvo vieninteliai vartai \xc4\xaf vakarus. Per I a. pr. m. e. miestai valstyb\xc4\x97s buvo prijungti prie Han Kinijos imperijos kaip Vakar\xc5\xb3 teritorijos, ir \xc4\x8dia buvo skiriami vietininkai. Tuo metu \xc4\x8dia susiformavo \xc5\xa0ilko kelias, \xc4\x97j\xc4\x99s i\xc5\xa1 Kinijos sostin\xc4\x97s \xc4\xaf Romos imperij\xc4\x85.\n_START_SECTION_\nBudizmo klest\xc4\x97jimas\n_START_PARAGRAPH_\nKinijai nusilpus II a., vietiniai miestai i\xc5\xa1kovojo nepriklausomyb\xc4\x99, kuri\xc4\x85 su pertraukomis i\xc5\xa1laik\xc4\x97 iki VII a. Da\xc5\xbeniausiai \xc4\x8dia stipresni miestai apjungdavo aplinkinius miestus, sukurdami valstybes. Stipriausios tarp j\xc5\xb3 buvo \xc5\xa0an\xc5\xa1anas, Turfanas, Kara\xc5\xa1achras, Ku\xc4\x8dia, Hotanas, Ka\xc5\xa1garas ir kt._NEWLINE_\xc4\x8cia, kaip ir visame Turkestane, plito \xc4\xafvairios kult\xc5\xabros bei religijos. I\xc5\xa1 Indijos at\xc4\x97j\xc4\x99s budizmas \xc4\xafgavo specifin\xc4\x99 Tyrosios \xc5\xbeem\xc4\x97s budizmo form\xc4\x85, klest\xc4\x97jo nestorianizmas, manicheizmas ir daugyb\xc4\x97 kit\xc5\xb3 religij\xc5\xb3. Vietiniam menui buvo b\xc5\xabdingi mi\xc5\xa1r\xc5\xabs bruo\xc5\xbeai, jame jaut\xc4\x97si tiek Indijos, tiek Kinijos, tiek Vakar\xc5\xb3, tiek Persijos \xc4\xaftakos. Keit\xc4\x97si ir regiono tautin\xc4\x97 sud\xc4\x97tis - \xc4\x8dia masi\xc5\xa1kai migravo tiurk\xc5\xb3 gentys.\n_START_SECTION_\nAn\xc5\xa1i protektoratas\n_START_PARAGRAPH_\nVII-VIII a., Tang\xc5\xb3 laikais, Kinija v\xc4\x97l susigr\xc4\x85\xc5\xbeino hegemonij\xc4\x85 teritorijoje. Ji buvo pervardinta An\xc5\xa1i, t. y. "sutramdyti vakarai". \xc4\x8cia buvo skiriami protektoriai. Ta\xc4\x8diau XVIII a. Kinijos imperijai nusilpus, Ryt\xc5\xb3 Turkestan\xc4\x85 \xc4\x97m\xc4\x97 kontroliuoti tibetie\xc4\x8diai. Tuo metu t\xc5\xabktstan\xc4\x8diui met\xc5\xb3 kinai prarado \xc4\xaftak\xc4\x85 \xc5\xa1iame regione.\n_START_SECTION_\nUig\xc5\xabr\xc5\xb3 valstyb\xc4\x97s\n_START_PARAGRAPH_\nVIII a. regionas atiteko Uig\xc5\xabr\xc5\xb3 kaganatui, ir \xc4\x8dia apsigyveno dabartiniai Ryt\xc5\xb3 Turkestano gyventojai uig\xc5\xabrai._NEWLINE_IX-XI a buvo uig\xc5\xabr\xc5\xb3 valstybi\xc5\xb3 klest\xc4\x97jimo laikai. \xc4\x8cia susiformavo Karachod\xc5\xbea, Karachanid\xc5\xb3 valstyb\xc4\x97s, palaikiusios glaud\xc5\xbeius santykius su kitomis Vidurin\xc4\x97s Azijos valstyb\xc4\x97mis. Prekybini\xc5\xb3 keli\xc5\xb3 d\xc4\x97ka \xc4\x8dia plito islamas, kuris iki \xc5\xa1iol yra dominuojanti religija Ryt\xc5\xb3 Turkestane.\n_START_SECTION_\nSvetim\xc5\xa1ali\xc5\xb3 valdymas\n_START_PARAGRAPH_\nXI a. Ryt\xc5\xb3 Turkestan\xc4\x85 u\xc5\xbevald\xc4\x97 Karakitaj\xc5\xb3 valstyb\xc4\x97, v\xc4\x97liau, XIII a. \xc4\x8dia \xc4\xafsigal\xc4\x97jo mongolai, - buvo \xc4\xafkurtas \xc4\x8ciagatajaus ulusas. \xc5\xa0iam suskilus \xc4\x8dia atsirado savaranki\xc5\xa1kos Guld\xc5\xbeia, Turfano, Jarkendo valstyb\xc4\x97s. XVII a \xc4\x8dia \xc4\xafsigal\xc4\x97jo d\xc5\xbeungarai (kalmukai).\n_START_SECTION_\nQing imperijos laikotarpis\n_START_PARAGRAPH_\nXVIII a., Kinij\xc4\x85 u\xc5\xbevald\xc5\xbeius \xc4\x8cing dinastijai, Ryt\xc5\xb3 Turkestanas buvo prijungtas prie Kinijos. I\xc5\xa1 prad\xc5\xbei\xc5\xb3 mand\xc5\xbei\xc5\xabrai dirbtinai sudalino teritorij\xc4\x85 \xc4\xaf keturis chanatus, ta\xc4\x8diau 1758-59 m. \xc4\x8dia \xc4\xafvykus sukilimui, \xc4\xafved\xc4\x97 centrin\xc4\x99 vald\xc5\xbei\xc4\x85 ir savo armij\xc4\x85._NEWLINE_D\xc4\x97l antimusulmoni\xc5\xa1kos mand\xc5\xbei\xc5\xabr\xc5\xb3 politikos ir d\xc4\x97l visuotinio Kinijos nusilpimo XIX a pirmoje pus\xc4\x97je Ryt\xc5\xb3 Turkestane nesiliov\xc4\x97 sukilimai, vadinti d\xc5\xbeihadais. Uig\xc5\xabrai artimai bendravo su likusio turkestano uzbek\xc5\xb3 chanatais, kurie tuo metu dar buvo nepriklausomi. Kokando chanato chod\xc5\xbeos ne kart\xc4\x85 atvykdavo \xc4\xaf Uig\xc5\xabristan\xc4\x85 ir j\xc4\xaf u\xc5\xbevaldydavo. Tai \xc4\xafvyko 1825, 1830, 1846 ir 1857 m._NEWLINE_Prie uig\xc5\xabr\xc5\xb3 jud\xc4\x97jimo jung\xc4\x97si ir kiti Kinijos musulmonai, - hujai, salarai, baonaniai ir kiti. 1962 m. Huj\xc5\xb3 sukilimo metu, 1865 m. Ryt\xc5\xb3 Turkestane buvo \xc4\xafkurta Ka\xc5\xa1garijos valstyb\xc4\x97, vadovaujama Jakub Beko (jis irgi buvo atvyk\xc4\x99s i\xc5\xa1 Kokando chanato, kuris kaip tik tuo metu buvo u\xc5\xbeimtas Rusijos). \xc5\xa0i valstyb\xc4\x97 i\xc5\xa1silaik\xc4\x97 10 met\xc5\xb3, kol v\xc4\x97l buvo u\xc5\xbekariauta Kinijos. Tuomet regionas pavadintas Sindziangu (naujosiomis teritorijomis).\n_START_SECTION_\nKinijos Respublikos laikotarpis\n_START_PARAGRAPH_\nNuo 1911 m., susik\xc5\xabrus Kinijos Respublikai, vietos musulmonai du kartus (1933 ir 1944 m.) suk\xc5\xabr\xc4\x97 nepriklausomas Ryt\xc5\xb3 Turkestano Respublikas.\n_START_SECTION_\nKinijos Liaudies Respublikos laikotarpis\n_START_PARAGRAPH_\n1949 m. Kinijos Liaudies Respublika u\xc5\xbe\xc4\x97m\xc4\x97 antr\xc4\x85j\xc4\x85 respublik\xc4\x85, ir Ryt\xc5\xb3 Turkestanas v\xc4\x97l inkorporuotas \xc4\xaf Kinijos sud\xc4\x97t\xc4\xaf. Visgi, musulmon\xc5\xb3 separatizmas n\xc4\x97ra pasibaig\xc4\x99s ir \xc4\xafgauna vis nauj\xc5\xb3 kovos bruo\xc5\xbe\xc5\xb3.'